Sindikat vzgoje, izobraževanja, znanosti in kulture Slovenije je na 6. skupščini decembra 2002 sprejel deklaracijo Izobraževalne internacionale (Education International) o poklicni etiki, ki deklarativno opredeljuje osebno in kolektivno poklicno odgovornost učiteljev in drugih zaposlenih v izobraževanju.
KODEKS IZOBRAŽEVALNE INTERNACIONALE O POKLICNI ETIKI
1. Ta deklaracija opredeljuje osebno in kolektivno poklicno odgovornosti učiteljev in drugih zaposlenih v izobraževanju. Dopolnjuje že obstoječe zakonodajne dokumente, statute, pravilnike in programe, ki opredeljujejo učiteljski poklic. Pomaga učiteljem in drugim zaposlenim v izobraževanju pri reševanju vprašanj, ki se navezujejo na njihovo poklicno vedenje in soočanje s problemi kot posledico odnosov med različnimi udeleženci izobraževanja.

KODEKS POKLICNE ETIKE
Uvod
2. Kakovostno javno izobraževanje je temelj demokratične družbe, sestavni del ekonomskega, družbenega in kulturnega razvoja ter ključnega pomena za razvoj in blaginjo družbe. Vsem učencem, dijakom in študentom mora zagotavljati enake možnosti izobraževanja.

Učitelji in drugi zaposleni v izobraževanju so odgovorni za kakovostno izobraževanje, ki ga javnost od njih pričakuje. Z odgovornim delom utrjujejo zaupanje širše družbene skupnosti v izvajanje teh pomembnih nalog.

3. Ravnanje, ki temelji na odgovorni presoji, je jedro profesionalnega odnosa poklicu predanih, osebno zavzetih in strokovno usposobljenih učiteljev in drugih delavcev v izobraževanju. Najpomembnejše pri zagotavljanju kakovosti v izobraževanju pa je, da je vsakemu posamezniku omogočen celovit razvoj lastnih sposobnosti.

4. Strokovnost in osebna zavzetost učiteljev in drugih zaposlenih v izobraževanju sta neločljivo povezani z dobrimi delovnimi pogoji, aktivnim sodelovanjem lokalnega okolja ter ustrezno izobraževalno politiko. Šele tako lahko učitelji in drugi zaposleni v izobraževanju polno uresničujejo zastavljene cilje, kar od njih pričakujejo učenci, dijaki, študenti in okolje, v katerem delujejo.

5. Za vrednotenje učiteljskega poklica sta bistvenega pomena ugled in predstavitev ključnih vrednot poklica. Seznanjanje javnosti in poglabljanje zavedanja o načelih in etiki poklica lahko bistveno pripomoreta k zadovoljstvu pri opravljanju učiteljskega poklica ter drugih poklicev v izobraževanju, k zagotavljanju ustreznega statusa učiteljev, k učiteljevi ustrezni samopodobi ter k spoštovanju učiteljskega poklica v družbi. 

6. Učitelji, drugi zaposleni v izobraževanju ter sindikati želijo odgovorno in z aktivnostmi, ki jih omogoča članstvo v Izobraževalni internacionali, podpirati celostni osebnostni razvoj učencev, dijakov in študentov v korist splošne družbene blaginje.

7. Zavedajoč se velike odgovornosti, ki jo imajo učitelji v izobraževalnem procesu, in v skladu z zahtevami po najvišji možni ravni etičnega poklicnega vedenja do učencev, kolegov in staršev se članice Izobraževalne internacionale obvezujejo, da bodo:

a. aktivno podprle politične usmeritve in resolucije, ki bodo sprejete na kongresih Izobraževalne internacionale ali v izvršilnem odboru, vključno s tem kodeksom poklicne etike;

b. zagotovile zaposlenim v izobraževanju, da bodo deležni ugodnosti, ki izhajajo iz določil o pogojih dela in omogočajo uresničevanje njihovih delovnih odgovornosti, kot je to določeno v Deklaraciji ILO o temeljnih načelih in pravicah iz dela, oziroma v dokumentih, ki iz te deklaracije izhajajo, ter obsegajo:

1. pravico do svobode združevanja,

2. pravico do kolektivnih pogajanj,

3. preprečevanje diskriminacije pri delu,

4. enakost pri delu,

5. preprečevanje prisilnega ali suženjskega dela,

6. odpravo dela otrok;

c. zagotavljale in omogočale svojim članom jasno prepoznavnost njihovih pravic, zapisanih v priporočilih ILO/UNESCA, ki se nanašajo na status učiteljev, in v priporočilih UNESCA, ki se nanašajo na status zaposlenih v višjem in visokem šolstvu;

d. preprečevale vse vrste rasizma, predsodkov ali diskriminacije v izobraževanju zaradi spola, zakonskega stanu, spolne usmerjenosti, starosti, veroizpovedi, političnega prepričanja, socialnega ali ekonomskega statusa, nacionalnosti ali etične pripadnosti in izvora;

e. sodelovale pri zagotavljanju kakovostnega javnega izobraževanja na nacionalni ravni za vse otroke, se zavzemala za ustrezen status in pravice učiteljev in drugih zaposlenih v izobraževanju;

8. uporabile svoj vpliv, da bi zagotovile enake pravice do izobraževanja za vse otroke sveta brez diskriminacije, še posebej za otroke – delavce, marginalne skupine in tiste, ki imajo otežen dostop do izobraževanja.

9. V skladu z gornjimi izhodišči Izobraževalna internacionala predlaga sprejetje tega kodeksa, ki bi usmerjal učitelje, druge zaposlene v izobraževanju in njihove sindikate pri upoštevanju etičnih standardov, ki izhajajo iz opravljanja učiteljskega poklica in se nanašajo na:

10. Odgovornost do poklica 
Zaposleni v izobraževanju bodo:

a. upravičili zaupanje javnosti z zagotavljanjem kakovostnega izobraževanja in se zavzemali za utrjevanje ugleda, ki ga izvajanje izobraževalnega procesa uživa v družbi;

b. stalno poglabljali znanje in skrbeli za lastno strokovno rast;

c. določili vsebino, obseg in dinamiko programa vseživljenjskega učenja kot bistvenega elementa za zagotavljanje profesionalnosti;

d. javno objavili in uveljavljali vse pomembnejše informacije v zvezi s poklicno izobrazbo in strokovno usposobljenostjo;

e. aktivno sodelovali v sindikatih in se zavzemali za doseganje takih pogojev dela, ki bodo privlačni za izobražene in motivirane strokovnjake;

f. podpirali vsa prizadevanja za uveljavljanje demokracije in človekovih pravic v izobraževanju in z izobraževanjem.
10. Odnos in odgovornost do učencev, dijakov in študentov
Zaposleni v izobraževanju bodo:

a. spoštovali pravice učencev, dijakov in študentov in delovali v skladu z določili Konvencije Organizacije Združenih narodov o pravicah otrok, posebno tistih, ki se nanašajo na izobraževanje;

b. varovali in v javnosti zastopali interese in blaginjo učencev, dijakov in študentov, preprečevali njihovo zatiranje ter fizično in psihično zlorabo;

c. zagotovili in izvajali vse potrebne ukrepe za preprečevanje spolne zlorabe učencev, dijakov in študentov;

d. ravnali v skladu s svojo vestjo, predanostjo in načeli zaupnosti v vseh zadevah, ki se nanašajo na blaginjo učencev, dijakov in študentov;

e. pomagali učencem, dijakom in študentom razvijati vrednote, ki jih določajo mednarodni standardi o človekovih pravicah;

f. do učencev, dijakov in študentov imeli profesionalen odnos;

g. spoštovali enkratnost, individualnost in posebne potrebe posameznega učenca, dijaka in študenta in mu omogočili, da polno uresniči svoje sposobnosti;

h. razvijali v učencih, dijakih in študentih občutek, da so del skupnosti in da jim je zagotovljeno enakopravno mesto v izobraževalnem procesu;

i. pravično in z občutkom uveljavljali svojo profesionalno avtoriteto;

j. zagotavljali, da odnos med učiteljem in učencem v nobenem primeru ne postane predmet kakršnekoli zlorabe ter politične ali ideološke kontrole.

11. Odnos in odgovornost do kolegov
Učitelji in drugi zaposleni v izobraževanju bodo:

a. uveljavljali in razvijali kolegialnost ter spoštovali lastno strokovno znanje in pristojnosti, znanje in pristojnosti svojih kolegov in jim bodo pomagali ter svetovali, posebno tistim, ki so šele na začetku svoje poklicne poti;

b. spoštovali zaupnost informacij, pridobljenih pri poklicnem delu, razen v primerih, ko bi z razkritjem informacij prispevali k razjasnitvi formalnih postopkov ali če bi tako zahteval zakon;

c. pomagali kolegom pri uresničevanju njihovih pravic, ki izhajajo iz dela;

d. varovali in uveljavljali interese in blaginjo kolegov ter jih ščitili pred zatiranjem in kakršnokoli obliko fizične, psihične ali spolne zlorabe;

e. skrbeli za spoštovanje tega kodeksa, organizirali razpravo v vseh ustreznih institucijah na nacionalni ravni ter s tem zagotovili njegovo čimbolj učinkovito izvajanje.
12. Odnos in odgovornost do vodstva
Učitelji in drugi zaposleni v izobraževanju bodo: 

a. s poznavanjem zakonskih in drugih pravic ter odgovornosti spoštovali določila zakonov, pravilnikov, kolektivnih pogodb in določil, ki zadevajo pravice učencev, dijakov in študentov;

b. izvajali navodila vodstva in uveljavljali pravico do obveščenosti v okviru dogovorjenih formalnih postopkov.
13. Odnos in odgovornost do staršev
Učitelji in drugi zaposleni v izobraževanju bodo:

a. upoštevali pravico staršev do sodelovanja v uveljavljenih oblikah in metodah dela v dobro učencev, dijakov in študentov ter njihovega razvoja;

b. spoštovali pravice staršev, vendar v okviru poklicne usposobljenosti svetovali v dobro učencev, dijakov in študentov;

c. vzpodbujali starše k aktivnemu sodelovanju pri izobraževanju svojega otroka, podpirali izobraževalno dejavnost in preprečevali vse oblike otroškega dela, ki bi ogrožale otrokovo pravico do izobraževanja.
14. Odnos in odgovornost do učitelja
Država bo:

a. učiteljem zagotovila ustrezno vrednotenje njihovega dela in jim omogočila, da bodo lahko samozavestno opravljali svoje delo in poslanstvo; 

b. učiteljem zagotovila pravico do zasebnega življenja, njihove osebnostne in poklicne rasti ter normalnega življenja v skupnosti.
Sprejeto na 3. svetovni konferenci Izobraževalne internacionale, Jomtien, Tajska, 25. – 29. julij 2001.
